b'\n_START_ARTICLE_\nJesse Ahonen (j\xc3\xa4\xc3\xa4kiekkoilija)\n_START_SECTION_\nUra\n_START_PARAGRAPH_\nAhonen on Pelicansin kasvatti ja pelannut seurassa koko junioriuransa ajan, mutta h\xc3\xa4n piipahti my\xc3\xb6s Vierum\xc3\xa4ki Unitedin B-nuorten Suomi-sarjajoukkueessa kaudella 2013\xe2\x80\x932014._NEWLINE_Kaudella 2016\xe2\x80\x932017 Ahonen debytoi Pelicansin SM-liigajoukkueessa, jossa h\xc3\xa4n pelasi kaksi ottelua. Ahonen sai tililleen ensimm\xc3\xa4isen liigaottelunsa 22. lokakuuta 2016 vieraissa Vaasan Sportia vastaan. H\xc3\xa4net merkittiin Pelicansin seitsem\xc3\xa4nneksi puolustajaksi ja Ahonen j\xc3\xa4i lopulta ilman peliaikaa. Toisessa ottelussaan 12. marraskuuta 2016 vieraissa KooKoota vastaan h\xc3\xa4n sai ensimm\xc3\xa4iset j\xc3\xa4\xc3\xa4aikansa SM-liigassa, mutta Ahonen merkittiin taas seitsem\xc3\xa4nneksi puolustajaksi ja h\xc3\xa4nelle kertyi peliaikaa kaikkiaan vain 53 sekuntia. Suurimman osan kaudestaan Ahonen pelasi kuitenkin lainalla Mestis-joukkue Heinolan Peliitoissa, jossa h\xc3\xa4n pelasi 27 runkosarja- ja nelj\xc3\xa4 playoff-ottelua tehden kaksi sy\xc3\xb6tt\xc3\xb6pistett\xc3\xa4._NEWLINE_Ahonen siirtyi kaudeksi 2017\xe2\x80\x932018 Ven\xc3\xa4j\xc3\xa4n nuorten sarja MHL:n kiinalaiseen tulokasjoukkueeseen KRS Junioriin. Elokuussa 2017 h\xc3\xa4n teki vuoden mittaisen ja kaksisuuntaisen KHL-sopimuksen joukkueen emoseuran Kunlun Red Starin kanssa._NEWLINE_Kaudeksi 2018\xe2\x80\x932019 Ahonen palasi vuoden mittaisella sopimuksella Peliittoihin. H\xc3\xa4n pelasi alkukaudella my\xc3\xb6s nelj\xc3\xa4 ottelua lainalla Pelicansin SM-liigajoukkueessa, kunnes joulukuussa 2018 Ahonen siirtyi loppukauden kattavalla sopimuksella Mestiksen nousijajoukkue KOOVEE:n riveihin.\n_START_SECTION_\nMuuta\n_START_PARAGRAPH_\nAhonen valmistui ylioppilaaksi Lahden lyseon lukiosta kev\xc3\xa4\xc3\xa4ll\xc3\xa4 2016.'